2. ปัจจัยความเสี่ยง

บริษัท บริการเชื้อเพลิงการบินกรุงเทพ จำกัด (มหาชน)
มีการบริหารจัดการความเสี่ยงอย่างเป็นระบบและต่อเนื่อง ทำให้ปัจจัยเสี่ยงต่าง ๆ
ในปีที่ผ่านมาได้รับการบริหารจัดการให้อยู่ในระดับที่ยอมรับได้ ทั้งนี้
ฝ่ายบริหารมีการทบทวนประเด็นความเสี่ยงและปรับปรุงแผนควบคุมความเสี่ยงทุกปีเพื่อให้สอดคล้องกับเป้าหมายตามแผนกลยุทธ์
โดยคำนึงถึงการเติบโตของบริษัทอย่างยั่งยืนและมูลค่าเพิ่มที่ให้แก่ผู้ถือหุ้นในระยะยาว
แต่ยังคงมีปัจจัยเสี่ยงที่อาจเกิดขึ้นและอาจมีผลกระทบต่อผู้ถือหุ้นหรือผู้มีส่วนได้ส่วนเสียที่ควรพิจารณา
ดังนี้

1. ความเสี่ยงทางธุรกิจ

1.1 ความเสี่ยงจากอัตราการเติบโตของอุตสาหกรรมการบินในประเทศไทย

แหล่งรายได้ส่วนใหญ่ของบริษัทมาจากธุรกิจให้บริการน้ำมันอากาศยาน ที่ท่าอากาศยานสุวรรณภูมิ
ดอนเมือง สมุย และ สุโขทัย ดังนั้น
การเติบโตของรายได้ขึ้นอยู่กับปริมาณการเติมน้ำมันอากาศยานให้แก่เที่ยวบินที่มาใช้บริการที่ท่าอากาศยานดังกล่าว
ถึงแม้ว่าปัญหาเศรษฐกิจในประเทศแถบยุโรปส่งผลให้สายการบินขนาดใหญ่ของยุโรปเปลี่ยนเส้นทางบินหรือลดจำนวนเที่ยวบินมีผลกระทบทำให้ปริมาณการเติมน้ำมันอากาศยานปี
2555 ลดลงจากปี 2554
แต่เนื่องจากการเปิดใช้ท่าอากาศยานดอนเมืองอย่างเป็นทางการตั้งแต่เดือนตุลาคม 2555
ซึ่งถือเป็นปัจจัยบวกทำให้บริษัทมีรายได้รวมเพิ่มขึ้นจากปี 2554 เล็กน้อย
ทั้งนี้บริษัทยังคงติดตามประเด็นความเสี่ยงเรื่องปัญหาเศรษฐกิจตกต่ำในประเทศแถบยุโรปอย่างต่อเนื่อง
รวมทั้งประเด็นความเสี่ยงอื่นๆที่อาจเกิดขึ้นและเป็นสาเหตุทำให้จำนวนเที่ยวบินลดลงในปี 2556
เช่น ภัยพิบัติทางธรรมชาติ โรคระบาด เหตุการณ์วุ่นวายทางการเมืองเป็นต้น
เหตุการณ์ดังกล่าวเกิดจากปัจจัยภายนอกที่บริษัทไม่สามารถควบคุมได้แต่ส่งผลกระทบต่ออุสาหกรรมการบินในประเทศไทยและรายได้บริษัทโดยตรง

อย่างไรก็ดี
ฝ่ายบริหารให้ความสำคัญในการควบคุมและติดตามผลการดำเนินงานด้านการเงินอย่างเข้มข้นทุกเดือนรวมทั้งมีการกำหนดจุดชี้วัดความเสี่ยง
(Trigger Point) เช่น EBITDA กระแสเงินสด เป็นสัญญาณเตือนภัยล่วงหน้า
กรณีผลการดำเนินงานมีแนวโน้มว่าอาจจะต่ำกว่าประมาณการเพื่อออกมาตรการควบคุมค่าใช้จ่ายให้สอดรับกับรายได้ที่ลดลง
มีการกำหนดให้ทุกฝ่ายมีวินัยในการใช้จ่ายอย่างเคร่งครัดทำให้บริษัทสามารถจ่ายเงินปันผลให้ผู้ถือหุ้นได้อย่างต่อเนื่องทุกปี

1.2 ความเสี่ยงจากผลการดำเนินงานของบริษัทย่อยซึ่งเป็นส่วนหนึ่งของผลการดำเนินงานบริษัท

จากการที่บริษัทมุ่งเน้นการเติบโตในธุรกิจให้บริการขนส่งน้ำมันครบวงจรจึงมีการลงทุนในบริษัทย่อยที่ประกอบธุรกิจขนส่งน้ำมันเพื่อเสริมสร้างความแข็งแกร่งและการเติบโตอย่างยั่งยืน
อีกทั้งรายได้ส่วนหนึ่งเกิดจากเงินปันผลที่ได้รับจากบริษัทย่อย
ดังนั้นผลการดำเนินงานบริษัทส่วนหนึ่งขึ้นอยู่กับผลการดำเนินงานของบริษัทย่อย
ซึ่งบริษัทย่อยอาจต้องเผชิญความเสี่ยงที่อาจเกิดขึ้นจากลักษณะการประกอบธุรกิจ เช่น
ความเสี่ยงจากการเสนอขอรับสิทธิ์เป็นผู้ดำเนินการขนส่งน้ำมันอากาศยานทางท่อตามโครงการพัฒนาท่าอากาศยานสุวรรณภูมิระยะที่
2 ความเสี่ยงจากการก่อสร้างตามแนวเส้นท่อขนส่งน้ำมันอากาศยานเป็นต้น

อย่างไรก็ดี
บริษัทมีนโยบายให้ผู้บริหารบริษัทเป็นกรรมการในบริษัทย่อยมีความรับผิดชอบดูแลควบคุมและให้ความเห็นในการดำเนินงานของบริษัทย่อย
และมีการสรุปผลการดำเนินงานของบริษัทย่อยรายงานต่อคณะกรรมการบริษัทอย่างต่อเนื่อง อีกทั้ง
คณะกรรมการบริหารความเสี่ยงบริษัทมีอำนาจหน้าที่สอดส่องดูแลการบริหารความเสี่ยงองค์การ
(Corporate Risk Management) ของบริษัทและบริษัทย่อย (กลุ่มบริษัท)
ทั้งหมดให้มีความสอดคล้องกัน
ทำให้บริษัทย่อยมีผลการดำเนินงานที่ดีและสามารถจ่ายเงินปันผลให้บริษัททุกปีอย่างต่อเนื่อง

2. ความเสี่ยงจากการดำเนินงาน

2.1
ความเสี่ยงจากอุปกรณ์ระบบให้บริการเติมน้ำมันอากาศยานอาจขัดข้องหรือไม่สามารถรองรับจำนวนเที่ยวบินที่เพิ่มขึ้นสูงสุดบางช่วงเวลาที่ท่าอากาศยานสุวรรณภูมิและดอนเมือง

บมจ.
ท่าอากาศยานไทยมีการดำเนินกิจกรรมทางการตลาดหลายรูปแบบเพื่อส่งเสริมให้สายการบินต่างๆมาใช้บริการที่ท่าอากาศยานสุวรรณภูมิ
อีกทั้งมีแผนที่จะเร่งดำเนินโครงการพัฒนาท่าอากาศยานสุวรรณภูมิระยะที่ 2
ในขณะเดียวกันได้มีการเปิดใช้ท่าอากาศยานดอนเมืองอย่างเป็นทางการตั้งแต่เดือนตุลาคม 2555
เพื่อรองรับปริมาณผู้โดยสารที่เพิ่มขึ้นทุกปี
บริษัทจึงมีความเสี่ยงหากอุปกรณ์ระบบให้บริการเติมน้ำมันอากาศยานเกิดขัดข้องหรือไม่สามารถรองรับจำนวนเที่ยวบินที่เพิ่มขึ้นสูงสุดบางช่วงเวลามีผลกระทบทำให้เกิดการล่าช้าของเที่ยวบิน

อย่างไรก็ดี
บริษัทอยู่ระหว่างดำเนินการตามแผนควบคุมความเสี่ยงเพื่อการให้บริการที่ตรงต่อเวลาทุกเที่ยวบินประกอบด้วย
ดำเนินการติดตั้งระบบไฟฟ้าสำรองที่คลังน้ำมันสุวรรณภูมิเพิ่มเติมและจัดทำสัญญาเช่าเครื่องกำเนิดไฟฟ้ากรณีไฟฟ้าดับฉุกเฉินจากบริษัทภายนอกที่คลังน้ำมันดอนเมือง
ดำเนินการจัดหารถให้บริการเติมน้ำมันอากาศยานที่ท่าอากาศยานดอนเมืองเพิ่มเติมจำนวน 7 คัน
รวมทั้งพัฒนาระบบเทคโนโลยีสารสนเทศสำหรับการให้บริการเติมน้ำมันอากาศยาน (Aviation
Refueling Management Systems : ARMS) ทดแทนระบบเดิมทั้งหมด

นอกจากนั้น บริษัทมีคณะอนุกรรมการกิจการเชื้อเพลิง (Fuelling Operations Committee)
ประกอบด้วยผู้บริหารของบริษัท และผู้แทนจากบริษัทน้ำมัน
ที่มีประสบการณ์ด้านน้ำมันอากาศยานประชุมแลกเปลี่ยนความคิดเห็น
โดยมีวัตถุประสงค์เพื่อปรับปรุงประสิทธิภาพการให้บริการน้ำมันอากาศยานให้ดียิ่งขึ้น และ
กำหนดให้มีการตรวจสอบระบบปฏิบัติการให้บริการน้ำมันอากาศยานโดยกลุ่มผู้ตรวจสอบของบริษัทน้ำมัน
(Joint Inspection Group – JIG) ปีละ 1
ครั้งเพื่อให้มีความมั่นใจได้ว่าระบบปฏิบัติการของบริษัทเป็นไปตามมาตรฐานสากล

2.2
ความเสี่ยงจากการพัฒนาขีดความสามารถขององค์การเพื่อรองรับการดำเนินธุรกิจภายใต้ความผันผวน

ของสภาวะเศรษฐกิจและโอกาสในการเติบโตธุรกิจ

ความผันผวนของสภาวะเศรษฐกิจ การเปิดประชาคมเศรษฐกิจอาเซียน(AEC) ในปี 2558
ประกอบกับการมุ่งเน้นขยายธุรกิจให้บริการพลังงานครบวงจรที่ใส่ใจสิ่งแวดล้อมตามวิสัยทัศนปี
2556-2560 ในขณะที่บุคลากรในระดับบริหารหรือในตำแหน่งงานหลักเริ่มเกษียณอายุงาน
บริษัทจึงมีความเสี่ยงหากการพัฒนาขีดความสามารถบุคลากรล่าช้าไม่ทันต่อสภาพการแข่งขันทางธุรกิจที่เปลี่ยนแปลงรวดเร็วและซับซ้อนขึ้น

อย่างไรก็ดี บริษัทมีการจัดทำแผนสืบทอดตำแหน่งงานและพัฒนาผู้สืบทอดตำแหน่งงาน
รวมทั้งปรับปรุงกระบวนการคัดสรรพนักงานให้เข้มข้นขึ้น
เพื่อให้ได้บุคลากรที่มีความรู้ความสามารถรองรับการขยายฐานทางธุรกิจ
หรือทดแทนผู้บริหารที่จะเกษียณอายุ
รวมทั้งจัดให้มีหลักสูตรการอบรมเพื่อเตรียมความพร้อมเป็นผู้บริหาร(Management Trainee)
เรียนรู้แนวทางการบริหารของผู้จัดการแต่ละฝ่ายและความรู้อื่นๆที่จำเป็น
บริษัทจึงมีความมั่นใจในระดับหนึ่งว่า
บุคลากรที่ผ่านการอบรมหลักสูตรดังกล่าวมีความพร้อมสามารถบริหารจัดการธุรกิจให้เติบโตอย่างยั่งยืนได้

2.3 ความเสี่ยงจากภัยอันตรายที่อาจเกิดจากอัคคีภัย หรือ การก่อการร้าย

การดำเนินธุรกิจของบริษัทต้องมีการสำรองน้ำมันอากาศยานไว้ในถังเก็บน้ำมันอากาศยานที่คลังน้ำมันซึ่งตั้งอยู่บริเวณใกล้ท่าอากาศยานสุวรรณภูมิ
และ ดอนเมืองอาจทำให้มีความเสี่ยงที่จะเกิดอัคคีภัย หรือ ภัยอันตรายอื่นๆ เช่น การก่อการร้าย
เป็นต้น อันจะก่อให้เกิดความเสียหายอย่างมีนัยสำคัญต่อบุคคล ทรัพย์สิน สิ่งแวดล้อม และ
อาจทำให้การดำเนินงานของบริษัทหยุดชะงักได้

อย่างไรก็ดี บริษัทมีการจัดทำระบบบริหารจัดการอาชีวอนามัยและความปลอดภัย (Occupational
Health and Safety Assessment Series: OHSAS 18001:2001)
และมีนโยบายอาชีวอนามัยความปลอดภัย และสภาพแวดล้อมในการทำงาน
โดยถือเป็นหน้าที่ของพนักงานทุกคนที่ต้องรับผิดชอบปฏิบัติตามมาตรฐานโดยเคร่งครัด
รวมทั้งมีการจัดตั้งคณะกรรมการศูนย์การบริหารวิกฤต (Crisis Management Center: CMC)
รองรับหากเกิดเหตุการณ์วิกฤตที่มีผลกระทบต่อการดำเนินงานบริษัท

นอกจากนี้ บริษัทได้ถ่ายโอนความเสี่ยงส่วนหนึ่งโดยทำการประกันภัยไว้กับ บริษัท กรุงเทพประกันภัย
จำกัด (มหาชน) ร่วมกับ บริษัท ทิพยประกันภัย จำกัด (มหาชน) ภายใต้กรมธรรม์หลัก 3 ฉบับ
ประกอบด้วย

1. กรมธรรม์ประกันภัยทรัพย์สินภายใต้ความคุ้มครองความเสี่ยงภัยทุกชนิด (All Risks
Insurance Policy) โดยรวมความคุ้มครองในกรณีธุรกิจหยุดชะงักมูลค่าประกันภัย จำนวน
5,753.5 ล้านบาท

2. กรมธรรม์ประกันภัยความรับผิดตามกฎหมายต่อบุคคลที่สาม มูลค่าประกันภัยจำนวน 750
ล้านเหรียญสหรัฐ และ กรมธรรม์ประกันภัยก่อการร้าย และ วินาศภัย มูลค่าประกันภัยจำนวน
5,926.4ล้านบาท

3. กรมธรรม์ประกันภัยทรัพย์สินภายใต้ความคุ้มครองความเสี่ยงภัยทุกชนิด สำหรับทรัพย์สินเฉพาะ
มูลค่าประกันภัยจำนวน 172.8 ล้านบาท

2.4 ความเสี่ยงจากการผลักดันให้เกิดมาตรการเกี่ยวกับการลดภาวะโลกร้อน

ผลกระทบจากภาวะโลกร้อนทวีความรุนแรงขึ้นอย่างเห็นได้ชัดจาก
เหตุการณ์หิมะตกหนักในประเทศแถบยุโรป
น้ำท่วมในประเทศแถบยุโรปและเอเซียทำให้ทุกประเทศทั่วโลกให้ความสำคัญในการเร่งออกมาตรการต่างๆ
เพื่อลดภาวะโลกร้อนรวมทั้ง บริษัท ท่าอากาศยานไทย จำกัด (มหาชน) เริ่มมีนโยบาย Green
and Clean Airport
โดยอาจบังคับให้หน่วยงานที่ดำเนินการบริเวณท่าอากาศยานสุวรรณภูมิต้องดำเนินการเรื่องลดการปล่อยก๊าซคาร์บอนไดอ๊อกไซด์ในอีก
1-2 ปีข้างหน้า

อย่างไรก็ดี บริษัทเล็งเห็นถึงความสำคัญของการลดภาวะโลกร้อนโดยเข้าร่วมเป็นองค์การนำร่อง
โครงการ “การจัดทำคาร์บอนฟุตพริ้นท์ขององค์กร”
ซึ่งเป็นความร่วมมือของศูนย์เทคโนโลยีโลหะและวัสดุแห่งชาติกับองค์การบริหารก๊าซเรือนกระจก
(องค์การมหาชน)
ในการสร้างขอบเขตการคำนวณปริมาณการปล่อยก๊าซเรือนกระจกจากการดำเนินกิจกรรมภายในบริษัทเพื่อให้ได้ผลการคำนวณใกล้เคียงกับความเป็นจริงซึ่งบริษัทได้ผ่านการทวนสอบและได้รับใบรับรองใช้อ้างอิงและเป็นข้อมูลเพื่อหาวิธีลดปริมาณก๊าซเรือนกระจกจากการดำเนินงานของบริษัทอย่างต่อเนื่องภายใต้การดำเนินงานของคณะกรรมการลดโลกร้อน
(Green Committee)

3. ความเสี่ยงทางด้านการเงิน

ความเสี่ยงจากภาระการปฏิบัติตามสัญญาเงินกู้ระยะยาว

ในปี 2555 บริษัทมีวงเงินกู้กับสถาบันการเงินที่สำคัญสรุปได้ดังนี้

1) สัญญาเงินกู้เพื่อลงทุนในโครงการระบบคลังน้ำมันเชื้อเพลิงอากาศยาน (Main Depot)
และโครงการให้บริการเติมน้ำมันเชื้อเพลิงอากาศยาน (Into-plane Services)
กับธนาคารกรุงเทพ จำกัด (มหาชน) ในวงเงิน 2,000 ล้านบาท อายุสัญญากู้ประมาณ 14 ปี
เริ่มชำระคืนเงินกู้ตั้งแต่ปี 2551 ปัจจุบันบริษัทจ่ายดอกเบี้ยในอัตราเท่ากับดอกเบี้ยเงินฝากประจำ 3
เดือนบวก 1.5 % ภายใต้ข้อตกลงการดำรงเงื่อนไขทางการเงินอื่นๆ
(พิจารณาจากงบการเงินรวม) ได้แก่ บริษัทต้องรักษาอัตราส่วนหนี้สินต่อทุน (D/E Ratio)
ไว้ไม่ให้เกิน 1.50 เท่าอัตราส่วน DSCR (Debt Service Coverage Ratio) ไม่ต่ำกว่า
1.10 เท่า และอัตราส่วน DSCR สะสม (Cumulative Debt Service Coverage Ratio)
ไม่ต่ำกว่า 1.25 เท่า โดยสิ้นสุดวันที่ 31 ธันวาคม 2555 บริษัทมีภาระหนี้คงเหลือเท่ากับ
1,004.8
ล้านบาทและบริษัทยังคงรักษาอัตราส่วนทางการเงินตามสัญญาเงินกู้ระยะยาวได้ทุกเงื่อนไข

2) สัญญาเงินกู้เพื่อซื้อหุ้นของบริษัท ไทยเชื้อเพลิงการบิน จำกัด กับธนาคารกสิกรไทย จำกัด
(มหาชน) ในวงเงิน 800 ล้านบาท อายุสัญญากู้ประมาณ 14.5 ปี โดยเริ่มชำระคืนเงินกู้ตั้งแต่ปี
2550 ปัจจุบันบริษัทจ่ายดอกเบี้ยในอัตรา THBFIX 6 MTH. + 1.15% ต่อปี
แต่บริษัทได้ทำสัญญาป้องกันความเสี่ยงทางด้านอัตราดอกเบี้ยเป็นอัตราคงที่เท่ากับ 5.8% ต่อปี
ภายใต้เงื่อนไขทางการเงินที่กำหนด (พิจารณาจากงบการเงินเฉพาะบริษัท)
คือบริษัทจะต้องรักษาอัตราส่วนหนี้สินต่อทุน (D/E Ratio) ไม่ให้เกิน 2.25 เท่า และอัตราส่วน
DSCR (Debt Service Coverage Ratio) ไม่ต่ำกว่า 1.20 เท่าโดยสิ้นสุดวันที่ 31 ธันวาคม
2555 บริษัทมีภาระหนี้คงเหลือเท่ากับ 266.7
ล้านบาทและบริษัทยังคงรักษาอัตราส่วนทางการเงินตามสัญญาเงินกู้ระยะยาวได้ทุกเงื่อนไข

3) สัญญาเงินกู้เพื่อซื้อหุ้นของบริษัท เจพี-วัน แอสเซ็ท จำกัด กับธนาคารธนชาต จำกัด (มหาชน)
ในวงเงิน 220 ล้านบาท อายุสัญญาเงินกู้ประมาณ 10 ปี โดยเริ่มชำระคืนเงินกู้ตั้งแต่ปี 2554
ปัจจุบันจ่ายดอกเบี้ยในอัตรา MLR – 2.5% ต่อปีจนถึงมกราคม 2557
หลังจากนั้นจ่ายดอกเบี้ยที่อัตรา MLR – 2.0%
ภายใต้ข้อตกลงการดำรงเงื่อนไขทางการเงินที่กำหนดคือ บริษัทจะต้องรักษาอัตราส่วนหนี้สินต่อทุน
(D/E Ratio) ไม่ให้เกิน 2.0 เท่า โดยสิ้นสุดวันที่ 31 ธันวาคม
2555บริษัทมีภาระหนี้คงเหลือเท่ากับ 170.0
ล้านบาทและบริษัทยังคงรักษาอัตราส่วนทางการเงินตามสัญญาเงินกู้ระยะยาวได้ทุกเงื่อนไข

4) สัญญาเงินกู้เพื่อลงทุนในกิจการที่เกี่ยวข้อง กับธนาคารธนาคารกรุงเทพ จำกัด (มหาชน)จำนวน
650.0 ล้านบาท ระยะเงินกู้ 8 ปี อัตราดอกเบี้ยเงินกู้กำหนดเป็นขั้นบันได โดยช่วง 2 ปีแรก
เท่ากับ MLR – 1.75% ต่อปี ปีที่ 3-5 เท่ากับ MLR – 1.5% ต่อปี และปีที่ 6 เป็นต้นไป เท่ากับ
MLR – 1.25% ต่อปี บริษัทเริ่มจ่ายชำระคืนเงินกู้ตั้งแต่เดือนธันวาคม 2555 โดยสิ้นสุดถึง 31
ธันวาคม 2555 บริษัทมีภาระหนี้คงเหลือ 625.0 ล้านบาท
ภายใต้ข้อตกลงเกี่ยวกับเงื่อนไขทางการเงินเช่นเดียวกับวงเงินกู้ที่มีอยู่เดิม

ความเสี่ยงด้านการเงินของบริษัทจึงเป็นกรณีที่บริษัทไม่สามารถปฏิบัติตามเงื่อนไขข้างต้นได้
แต่จากผลการดำเนินงานของบริษัทนับแต่เปิดให้บริการ ณ ท่าอากาศยานสุวรรณภูมิ
บริษัทสามารถปฏิบัติตามเงื่อนไขสัญญาเงินกู้ได้ทุกวงเงิน
และยังสามารถดำรงเงื่อนไขทางการเงินได้ในระดับที่ดีกว่าข้อกำหนดของสัญญาอย่างมาก
เป็นผลให้เจ้าหนี้ธนาคารฯ มีความเชื่อมั่นในฐานะกิจการของบริษัท